贈翟良甫洛人南遊
作者：陸文圭
朝代：宋

paragraphs: 溫洛天地中，父老升平年。
清游盤石坐，醒酒落花眠。
勝地已陳迹，故事空遺編。
銅駝泣秋雨，禍機始杜鵑。
耆英日凋謝，嵩少無人烟。
懷古笑我迂，慕學嗟子賢。
購書或千金，卧榻餘一氈。
低頭肯揖吏，閉口不言錢。
情已寄丘壑，足猶履山川。
駕言遠尋師，胡爲近捨旃。
煌煌邵程業，百世誰能傳。